**«Тарихым эзләреннән»**

(Музыкаль-әдәби композиция)

**Мәдинә ХӘЙРУЛЛИНА,**

*Казан шәһәре «Елгааръягы» балаларга өстәмә белем бирү үзәге милли бүлегенең югары категорияле педагогы*

**I нче алып баручы:**

Ничә еллар эзлим аны,

Табарсың, ди, йөрәгем,

Бабалардан калган мирас –

Белдем мәңге кирәген.

Эзлим нигез ташларыннан,

Манаралар очыннан,

Иделгә агып киткәнме

Искән җил ме очырган!

**2 нче алып баручы:**

Моңга талган хәрбәләр,

Чәчелгән гәрәбәләр...

Өзелеп калган мөнҗәтләр,

Якут таш – зөбәрҗәтләр –

Кая киткән, кемнәр алган,

Бер эзсез җуелган мы?

Әллә кул җитмәс төшләргә

Яшереп куелган мы?

*(Җыр: “Болгар моңнары”)*

**1 нче алып баручы**:

Без кемнәр, төп асылыбыз кем?

Белергә тиеш моны һәркем?

Безне татар диеп атыйлар

Кемнәр алар. Кемнәр татарлар?

**2 нче алып баручы:**

Татарларны татар иткән тарихы бар,

Фәне бар, мәгарифе, мәдәният.

Идел, Болгар, төп мәркәзе Казаны бар,

Мең ел аша чәчкәк аткан әдәбият.

*(Колгали күренә)*

**Колгали:**

Колак тотып тыңлагыз сез шушы сүзне,

Ул Зөләйха Маликзадә Таймус кызы,

Тулган айдай балкый иде аның йөзе

Оҗмахтагы хур кызына охшый имди...

Зөләйха бер көнне йоклап ята иде,

Йосыфның сүратен ул төштә күрде

*(Зөләйха уяна Йосыфны күреп)*

**Зөләйха:**

Әйтче, кем син, торган җирең кайда?

Бар нәрсәдән мине мәхрум калдың имди.

**Йосыф:**

Йә, Зөләйха, әйтим шуны,

Мин Мисырның хөкемдары, бел син шуны,

Мисырга кил, теләр булсан әгәр мине

Табарсын син мине шунда имди.

Сабыр белән эшлә ләкин син бу эшне,

Сабыр белән эшләнә һәр эшнең башы

Морадына тиз ирешә сабыр кеше

Мондый эштә һәркүм сабыр кирәк имди.

*(Йосыф юкка чыга. Зөләйха тора, халык алдына килә)*

**Зөләйха:**

Белеп булмый, бәлки, Раббым ярдәм кылы,

Күргән төшем бәлки чынга туры килер.

Бер көн бәлки ул морадым хасил булыр,

Теләгемне аңа үтәү җиңел имди.

**1 нче алып баручы:**

И Идел-йорт, Идел-йорт

Идел эче имин йорт,

Атам-кияү булган йорт,

Кымыз эчкен котлы йорт.

**2 нче алып баручы:**

Идел, Җаек арасы

Елкы белән тулган йорт.

Казан, Болгар арасы

Кала белән тулган йорт.

*(Идегәй күренә)*

**Идегәй:**

Торам дала кочагында

Янам Хәтер учагында.

Бөек дәүләт булган монда

Алтын урда, Алтын урда.

Гөрләп торган ил булгандыр,

Гөлбакчага тиң булгандыр.

Коенгандыр алтын нурда

Алтын урда, Алтын урда.

Эзлим сине күмер-көлдән,

Эзлим сине килер көннән.

Мин табармын сине шунда,

Алтын урда, Алтын урда.

Торам дала кочагында,

Янам хәтер учагында.

Бөек дәүләт булган монда,

Алтын урда, Алтын урда.

**1 нче алып баручы:**

Су төпләре саклый микән,

Саклый микән җир асты.

Миңа килкеп җитми калган,

Бу кадерле мирасны?

Шул мирасны эзләп барам

Тарихым эзләреннән.

Энҗедәй яшьләрем тама,

Сораулы күзләремнән.

*(Сөенбикә күренә)*

**2 нче алып баручы:**

Сөенбикә, серле Сөенбикә,

Нинди серләр әле саклыйсың?

Син Казанның үлмәс бер гүзәле,

Үткәннәрнең сүнмәс яктысы.

Әй, Казансу, Казансу!

Гомерләре ямансу.

Азатлык өчен халкымның,

Кан-яшьләре тамган су.

**Сөенбикә:**

Нигә иелде бу башлар?

Гүяки, хәзер генә коллык ятмәсе белән

Каплап алынгандай булдыгыз?

Зинһар өчен күтәрегез башларыгызны!

Мин дә хәсрәт чигәм.

Нидән кырылды кыюлыгыгыз?

Әйе шул өметсезлеккә төшәр өчен сәбәп бар.

*(Музыка)*

Уйна, чичән, уйна көйләреңне!

Шул моңнарны, бәлки, яңадан бөтенләй ишә алмам.

Ватанымның хуш исләре аңкыган көйләреңне уйна!

*(Музыка көчәя)*

Ах, Казаным, сөекле Ватаным,

Никадәр гүзәлдер син

Туфрагың да, аең да, кояшың да.

Бәлки башка күрешә алмабыз,

Бәхил бул бөек халкым!

*(Музыка. Мөнәҗәт. Сөенбикә китә )*

**1 нче алып баручы:**

Ватаным хәзинәләре -

Истәлек Хатирәләр.

Тарих төбеннән калыккан

Мәнгелек хәтер алар...

**2 нче алып баручы:**

Җыяр вакыт ташларны да,

Бөртек әрәм булмасын.

Изге ядкарь югалмасын,

Изге моңнар сулмасын.

**1 нче алып баручы:**

Казаныма нинди яулар килгән!

Дөрләп янган Казан, утта көйгән

Шаһ Галиләр сатлык заманда (2 тапкыр)

**2 нче алып баручы:**

Шаһ Галиләр күптән инде беткән,

Изелүдә инде ничә гасыр үткән.

Ә Казаным исән һаман да,

Ә Казаным исән һаман да.